– Jeg skjønner ikke at noen i det hele tatt trekker sammenlikning mellom Sovjetunionens fangeleire og Rødts landsmøte. Da lurer jeg på hvilken virkelighet journalister lever i, og hva de bruker tida si på.

Det sier Risør-representanten, tidligere ordfører Knut Henning Thygesen, til ABC Nyheter under Rødts landsmøte fredag.

Han reagerer på medieoppslag som setter kritisk blikk på formuleringer om revolusjon og kommunisme i partiprogrammet.

Partileder Bjørnar Moxnes slår fast at Rødt ikke er et kommunistisk parti, trass programformulering om dette.

Undertrykking eller frihet?



– Hadde vi levd under Stalins regime, ville denne forsamlinga vært den første han tok! hevder Thygesen derimot, og begrunner det med at Rødts prosjekt først og fremst er demokrati.

– Det vi diskuterer, er det motsatte av det han representerte - demokrati og menneskehetens frihet, legger Thygesen til.

– Du er jo veteran fra Rødts forgjenger RV, som ofte blir beskyldt for å står for gammelt «slagg» i partiprogrammet?

– Dagene før ordførervalget da jeg ble valgt i 2007, kom det leserinnlegg som advarte mot meg på grunn av Stalins politikk. Å oppleve sånne ting er litt deprimerende.

– Jeg tror de fleste i dag forbinder ordet kommunisme med undertrykking. Andre tenker på kommunismen som frihet.

– Demokrati over kapitalisme



– Nå må Civita og Siv Jensen høre etter: Sosialisme uten demokrati er overhodet ikke sosialisme, sa partileder Bjørnar Moxnes i sin landsmøtetale.

Han forsikrer om at Rødt aldri skal gjøre som sosialister i forrige århundre gjorde:

– Blande seg inn i hva folk tror på, hva de leser, hva de mener. Politikerne skal holde seg unna platesamlinga di og leiligheten du eier. Men kapitalistisk eiendom er noe annet – for det handler jo om å høste fruktene av andres arbeid, sa Moxnes og la til:

– Et sosialistisk Norge skal derfor ha ukrenkelige rettigheter for enkeltmennesket, som står i en grunnlov og som ingen stemningsbølge eller avstemning skal kunne rokke ved. Men vi vil ikke verne om milliardærenes makt over andres arbeid, over andres livsvilkår, over hele samfunnets utvikling.

– Vi setter demokrati over kapitalisme, og det er vårt sosialistiske svar, framholdt Moxnes.

Les kommentar: Rødts revolusjon og kampen for demokratiet